J. H. Jørgensens Orgelfabrik

**J. H. Jørgensens Orgelfabrik** var en norsk produsent av pipeorgler og oppsto i 1925, da Jens Henrik Jørgensen (1864–1946) ble eneeier av den tidligere orgelfabrikken **Olsen & Jørgensen**. Bedriften ble opprinnelig startet av August Nielsen (1842–1885) i Drammen alt i 1875, under navnet **August Nielsens orgelfabrikk**. Nielsens fabrikk i Drammen hadde tolv mann i arbeid og leverte sitt første orgel til Brandval kirke i Solør samme år. Adressen i Drammen ble kortvarig for fabrikken, som har byttet både plassering, navn og eiere flere ganger.

## Historikk
August Nielsen var fra Skoger og gikk i lære hos orgelbygger Paul Christian Brantzeg (1821–1900) i Christiania, men i 1870 fikk han stipend og tilbragte fem år i lære og praksis som orgelbygger i Mellom-Europa, blant annet i lengre tid hos hos orgelbygger Sondreck i Køln.

I 1876 flyttet Nielsen til Oslo, og der etablerte han seg i 1879 med 18 ansatte i Eugenia Stiftelses gamle gård ved St. Olavs kirke. Orgelbyggeriet leverte orgler til kirker over hele Norge, blant annet et meget stort orgel til Vår Frelsers kirke i Oslo, som nå er synonym med Oslo domkirke. Dette hadde 53 stemmer, 3 manualer og pedaler. Fullstendig overarbeidet ble Nielsen syk og døde, bare 42 år gammel. Nielsen var også ansvarlig for det første orglet i Uranienborg kirke. Det hadde opprinnelig 24 stemmer og skulle leveres i 1883, men byggetekniske problemer med kirkebygget (som ikke hadde noe med orglet å gjøre) førte til at det først kunne monteres i kirken etter Nielsens død.

Da August Nielsen døde i 1885, overtok enken Petra Marie Nilsen orgelfabrikken og drev den videre. Produsenten var da blitt ledende innenfor sitt fagfelt i Norge, og tilsammen ble det bygget omring 700 orgler til kirker og lignende. Eierskapet gikk etter hvert over til Nils Reinhardt Olsen og Jens Henrik Jørgensen, som endret bedriftens navn til **Aug. Nilsens Eftflg. Olsen & Jørgensen**, som oftest forkortet til *Olsen & Jørgensen*.

I 1925 ble Jens Henrik Jørgensen eneeier og skiftet navnet til *J. H. Jørgensens Orgelfabrik*. I 1939 overtok sønnen Josef Hilmar Jørgensen fabrikken, som han drev frem til sin død i 1961. I perioden 1961–1983 drev Arne Nielsen fabrikken. I 1983 ble imidlertid bedriften flyttet til Gran i Ytre Enebakk, der den ble endelig nedlagt i 1990.

## Orgeler (utvalg)
I årenes løp har orgelbyggerne fra dette foretaket bygd orgeler til en rekke norske kirker og kapeller. Listen under er ordnet alfabetisk etter kirkens navn, og er ikke uttømmende.

* Bjarkøy kirke, Harstad –  opprinnelig orgel bygd i 1899 av Olsen & Jørgensen; erstattet av et nytt orgel (bygd av Jan Erik Spigseth) i 1973
* Fjell kirke, Øygarden  – opprinnelig orgel bygd i 1907 av Olsen & Jørgensen, som ble solgt til Konnerud nye kirke utenfor Drammen. Orgelet ble restaurert og stod ferdig til innvielsen av kirken i 1996. Da kirken på Konnerud gikk til innkjøp av nytt orgel i 2014, ble det gamle orgelet fra Jørgensen forært til Filharmonien i byen Nizjnij Tagil i Ural i Russland
* Holmen kirke (Sigdal) – orgel fra 1920 bygd av J.H. Jørgensen Orgelfabrik; byttet ut med et nytt orgel i 1984
* Lillehammer kirke – orgel bygd i 1948 av Josef Hilmar Jørgensen
* Moen kirke, Gran på Hadeland – orgel bygd i 1953
* Norderhov kirke – orgel bygd i 1956 (med gjenbruk av noen av stemmene fra det gamle orgelet)
* Sarpsborg kapell og krematorium – orgel bygd rundt 1961
* Skien kirke – det opprinnelige orgelet ble bygd i 1894 av Olsen & Jørgensens orgelfabrik i Oslo, men ble skiftet ut i 1954 med et nytt fra J. H. Jørgensens orgelfabrikk, som senere har blitt utbygd og modernisert
* Tuft kirke, Hvittingfoss – orgel bygd i 1913; byttet ut med et nytt orgel i 2002
* Valebø kirke, Telemark – kirken stod ferdig i 1903, og noen år senere ble det samlet inn penger til et orgel, som ble levert av Jørgensen
* Vestvik kirke, Inderøy i Trøndelag – orgel bygd i 1959
* Ål kirke (Gran) – orgel bygd i 1934

## Se også
* Josef Hilmar Jørgensen

## Referanser